TALVIJALANKULKU - LIUKASTUMISONNETTOMUUDET JA JALANKULKIJOIDEN KELITIEDOTTAMISEN KEHITTÄMINEN 

Tutkimuksen tavoitteena on kehittää talvijalankulun viranomaisyhteistyötä ja kartoittaa keskeisimpiä ongelmia ja toimintaehdotuksia talvijalankulun ja liukastumistapaturmien ennaltaehkäisyn edistämiseksi. Lisäksi tutkimuksessa jatketaan kaudella 1998-1999 aloitettua jalankulkijoiden kelitiedottamisen kehittämistä tutkimalla palvelun jatkokehittämisen kannalta olennaisia asioita – organisaatioiden välisen tiedonkulun tehostamista, ennusteiden paikkansapitävyyttä ja kelin liukkautta kuvaavia sääparametrejä. Tutkimuksessa selvitetään valtakunnallisella puhelinhaastattelulla tienkäyttäjien mielipiteitä tiedotuspalvelun tarpeellisuudesta ja hyödyistä. Tavoitteena on myös selvittää, kuinka hyvin autoilijoille tarkoitettu Liikennesää ennustaa myös jalankulkijoille vaikeita olosuhteita eli missä määrin liikenneonnettomuuksien ja jalankulkijoiden liukastumistapaturmien kasaumapäivät ovat samoja. Tutkimuksen tilaajana toimii sosiaali- ja terveysministeriö ja Tielaitos. Tutkimuksen toteuttaa VTT Rakennus- ja yhdyskuntatekniikka.

Talvijalankulku liittyy hyvin monen viranomaistahon toimintaan. Vaikka jokaisen organisaation toiminta on melko rajattua talvijalankulun tietylle osa-alueelle, on toiminnassa yleensä selvä yhteys muiden organisaatiotahojen tavoitteisiin ja toimintaan. Yksi tämän projektin tavoitteista onkin lisätä talvijalankulun viranomaisyhteistyötä ja keskustelua sekä aikaansaada alku yhteistyössä toimivalle talvijalankulun asiantuntijaverkostolle. Lisäksi pyritään kartoittamaan talvijalankulun kehittämisen kannalta keskeisimpiä ongelmia laaja-alaisesti toimijatahosta riippumatta ja ehdottamaan toimintatapoja ja -malleja ongelmien ratkaisemiseksi. Työryhmissä ja seminaarityöskentelyn tuloksena kirjattuja toimenpide-ehdotuksia ovat mm. talvijalankulku foorumin perustaminen sekä viranomais- että toimijataholla, liukastumistapaturmien järjestelmällinen seuranta sekä kevyen liikenteen kunnossapidon laadun vaatimustason määrittäminen ja yhtenäistäminen ja laadun toteuttamisen valvonta. Lisäksi painotetaan talvijalankulun sektorivastuun tärkeyttä ja tarvetta selvittää esimerkiksi kunnossapidon resurssien lisäämisen vaikutusta terveyssektorin kustannussäästöihin.

Valtioneuvoston asettaman koti- ja vapaa-ajan tapaturmien torjuntatyön neuvottelukunnan aloitteesta pääkaupunkiseudulla kokeiltiin ensimmäisen kerran talvikaudella 1998–1999 jalankulkijoille suunnattua ajantasaista kelitiedottamista. Talvikaudella 1999-2000 mukaan liittyi Tampere ja alkaneella talvikaudella Lahti. Tutkimuksessa selvitetään mm. saatavilla olevien jalankulkijoiden liukastumistapaturmia koskevien tilastojen avulla edellisen talvikauden jalankulkijoiden kannalta vaarallisimmat päivät (ns. liukastumisonnettomuuksien kasaumapäivät) sekä kirjataan ajankohdat, jolloin jalankulkijoille on annettu tiedote erittäin liukkaasta kelistä.  Näiden päivien osalta selvitetään sää, keli ja niiden kehittyminen. Sääparametriselvityksen perusteella toivotaan voitavan entistä paremmin tunnistaa jalankulkijoille vaarallisimmat säätilat ja tiedottaa niistä jalankulkijoille ja kunnossapidolle. Lisäksi palvelun kehittämisessä on keskeistä kehittää ajantasaisten kelihavaintojen ja kunnossapitotietojen saatavuutta.

Valtakunnallisella puhelinhaastattelulla kartoitetaan jalankulkijoille suunnatun kelitiedon tarpeellisuutta ja vaikuttavuutta. Yli puolet vastaajista piti palvelu tarpeellisena tai erittäin tarpeellisena ja noin 70 % vastaajista sanoi jalankulkijoille erityisesti suunnatusta kelitiedottamisesta olevan hyötyä. Eniten kelitiedottamisen sanottiin vaikuttavan jalkineiden valintaan, matkaan varattuun aikaan ja kulkutavan valintaan. Pääkaupunkiseudulla ja Tampereella asuvista noin 20 % oli kuullut tiedotteen ja 5 % tiesi palvelun olemassaolosta.
 
Tilastoselvityksen avulla saatuja jalankulkijoiden päivittäisiä liukastumismääriä verrataan vastaavalla alueella tapahtuneisiin liikenneonnettomuusmääriin. Vertaamalla liukastumistapaturmien kasaumapäiviä autoilijoille suunnatussa Liikennesäässä annettuihin varoituksiin huonosta ja erittäin huonosta kelistä voidaan arvioida kuinka hyvin autoilijoille tarkoitettu Liikennesää ennustaa jalankulkijoille vaikeita olosuhteita. Lisäksi jalankulkijoiden liukastumistapaturmien kasaumapäivä verrataan saman alueen liikenneonnettomuustilastoista haettuihin kasaumapäiviin.

Lisätietoja: tutkija Virpi Anttila, VTT Rakennus- ja yhdyskuntatekniikka p. 09-456 4517 
email: virpi.anttila@vtt.fi